HENNOPS NUUSBRIEF: 18 April 2019
Hierdie naweek is Paasnaweek – op Vrydag vier ons die kruisiging van Jesus Christus, en op Maandag Sy opstanding uit die dood. Vir elke Christen het dit besondere waarde. Maar Goeie Vrydag is eers Vrydag – nie Donderdag nie.
Ek moet vir u baie eerlik sê: ek ervaar baie groot frustrasie met ouers wat my in kennis stel dat hulle hul kinders vandag uit die skool gaan hou, want dis langnaweek. Of hulle moet hul kinders vroeër kom haal, want dis langnaweek. Elke Vrydag lyk dit na pouse soos Kaapstad-stasie in ons voorportaal soos ouers hulle kinders vroeg kom haal, want hulle gaan iewers heen vir die naweek. More gaan geen uitsondering wees nie – inteendeel, ek dink dit gaan erger wees.
Ouers, hierdie skool sluit NIE vandag vroeër nie. Ons sluit gewone tyd – twintig minute voor twee. Ons gaan klasgee tot twintig minute voor twee. Ons skryf oor 'n paar weke eksamen, en ons het baie werk om te doen voor dan. Ons verloor letterlik vyf skooldae hierdie kwartaal omdat daar so baie openbare vakansiedae is, maar ons eksamen moet steeds op die bepaalde tyd plaasvind. Daarom moet ons werk, soos voorgeskryf, klaar wees vóór die eksamen. Ek kan nie bekostig om kinders vroeg op vakansie te stuur nie.
As u hulle uit die skool hou vir vakansie of langnaweek, aanvaar ek dit so – dis u keuse, en ek respekteer u reg om daardie besluit te maak. Maar dan moet u nie vir my of my kollega kom vra om die werk wat u kind gemis het omdat hy op langnaweek was, op 'n later stadium te verduidelik nie. Daardie werk is reeds verduidelik.
Laerskool Hennopspark sluit aan die einde van 'n kwartaal om tienuur die oggend – ook net omdat ons moet. Ons sluit nie voor langnaweke vroeër nie – dit is onverantwoordelik, en geensins tot ons leerders se akademiese voordeel nie. As ander skole dit doen, is dit gaaf. Maar dit gaan nie hier gebeur nie.
So moet my asseblief nie vra om u kind vroeg te verskoon sodat u die verkeer Limpopo toe kan mis nie – ek kan nie toestemming gee nie. Ek sal kennis neem van u versoek, en dan is dit u verantwoordelikheid. Ek moes ook al op 'n Paasnaweek Limpopo toe ry – ek weet hoe erg daai verkeer is, so ek het simpatie met almal wat dit moet doen.
Dankie dat ek met u daaroor kan praat. Jammer as u nie my sentimente hieroor deel nie.
Mag die wonder van Goeie Vrydag – met alles wat dit regtig beteken vir elke kind van die Here – hierdie naweek vir u en u kinders baie beteken.
As u ry – ry asseblief veilig.
Vrydag :19 April
Vakansiedag - Familieding
Dinsdag: 23 April
Junior Musieksterre Oudisies: 14:00 – 16:00
Netbalafrigtingskursus: 14:30 – 16:30
Woensdag: 24 April
Donderdag: 25 April
Rugby en Netbal teen Garsfontein – weg
Mini-Hokkie: Ouervergadering: 17:00
Mini-Netbal teen Constantiapark - Weg
Vrydag: 26 April
Mini-Hokkie Kliniek en Afrigterskursus Gr 1 en 2: 14:00 – 17:00
Saterdag: 27 April
Mini-Hokkie Kliniek en Afrigterkursus Gr 3:
Hy is vanweë ons oortredings oorgelewer en Hy is opgewek sodat ons vrygespreek kan word.
Hy het self ons sondes in sy liggaam aan die kruis gedra. Daardeur is ons vir die sondes doo den kan ons lewe in gehoorsaamheid aan die wil van God.